text: РЕГЛАМЕНТ (ЕС) № 61/2014 НА КОМИСИЯТА
  от 24 януари 2014 година
  за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циромазин, фенпропидин, форметанат, оксамил и тебуконазол във или върху определени продукти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,
  като има предвид, че:
  (1)
  Максимално допустимите граници на остатъчни вещества (МДГОВ) за циромазин и оксамил са установени в приложение II и част Б от приложение III към Регламент (ЕО) № 396/2005. МДГОВ за фенпропидин, форметанат и тебуконазол са установени в част А от приложение III към посочения регламент.
  (2)
  За циромазин Европейският орган за безопасност на храните, наричан по-долу „Органът“, представи мотивирано становище относно съществуващите МДГОВ в съответствие с член 12, параграф 1 от Регламент (ЕО) № 396/2005 (2). Органът препоръча намаляване на МДГОВ за домати и патладжани. За други продукти той препоръча повишаване на съществуващите МДГОВ.
  (3)
  Органът стигна до заключението, че по отношение на МДГОВ за циромазин в люцерна, маруля, аругула, фасул (пресен, с шушулките), грах (пресен, с шушулките) и целина липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.
  (4)
  Органът стигна до заключението, че по отношение на МДГОВ за циромазин в пресни тревисти растения няма информация и че е необходимо допълнително разглеждане от службите за управление на риска. Предвид допълнителната информация, предоставена от Нидерландия относно добрите селскостопански практики, и тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.
  (5)
  Органът посочи, че употребата на циромазин в ескариол, която е предмет на оценка, може да предизвика тревоги във връзка със защитата на потребителите. МДГОВ за този продукт следва да се определи на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (6)
  Циромазин е фармакологичноактивна субстанция във ветеринарната медицина. По отношение на продуктите от овце МДГОВ за тези продукти следва да се определят на равнището, предвидено в Регламент (ЕС) № 37/2010 на Комисията (3), защото експозицията от употребата при ветеринарни лекарствени продукти се очаква да бъде по-голяма, отколкото от употребата в продукти за растителна защита.
  (7)
  За фенпропидин Органът представи мотивирано становище относно съществуващите МДГОВ в съответствие с член 12, параграф 1 от Регламент (ЕО) № 396/2005 (4). Той предложи да се измени определянето на остатъчното вещество. Той препоръча намаляване на МДГОВ за банани, овес, ръж, пшеница и корени от захарно цвекло. За други продукти Органът препоръча повишаване или запазване на съществуващите МДГОВ.
  (8)
  За форметанат Органът представи мотивирано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (5). Той препоръча запазване на съществуващата МДГОВ за домати.
  (9)
  Органът стигна до заключението, че по отношение на МДГОВ за форметанат в пъпеши и дини липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа.
  (10)
  Органът стигна до заключението, че по отношение на МДГОВ за форметанат в десертно и винено грозде, ягоди, чушки, краставици, фасул с шушулките, праз и тиквички няма информация и че е необходимо допълнително разглеждане от службите за управление на риска. МДГОВ за тези продукти следва да се определят на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (11)
  Органът посочи, че съществуващата МДГОВ за форметанат в тиквички може да предизвика тревоги във връзка със защитата на потребителите.
  (12)
  В контекста на процедура за предоставяне на разрешение за употребата на продукт за растителна защита, съдържащ активното вещество форметанат, върху кайсии, праскови/нектарини, десертно и винено грозде, ягоди, чушки, краставици, пъпеши, тикви, дини, маруля и ескариол, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.
  (13)
  В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията.
  (14)
  Органът направи оценка на заявлението и на доклада за оценка, като обърна специално внимание на рисковете за потребителите, а където е приложимо - и за животните, и изготви мотивирано становище по предложените МДГОВ (6). Той изпрати становището си до Комисията и до държавите членки, като го направи и обществено достъпно.
  (15)
  В своето мотивирано становище Органът стигна до заключението, че по отношение на употребата на форметанат върху кайсии представените данни не са достатъчни за определянето на нова МДГОВ. Той посочи, че предложените МДГОВ за ягоди, чушки, краставици и тиквички могат да предизвикат тревоги във връзка със защитата на потребителите. МДГОВ за тези продукти следва да се определят на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (16)
  По отношение на всички останали употреби Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни европейски групи потребители. Той взе предвид най-актуалната информация за токсикологичните свойства на форметанат. Нито дългосрочната експозиция на посоченото вещество чрез консумация на всички хранителни продукти, които биха могли да съдържат това вещество, нито краткосрочната експозиция, дължаща се на прекомерна консумация на съответните култури и продукти, показаха, че има риск от превишаване на допустимата дневна доза (ДДД) или на пределната препоръчителна доза (ППД).
  (17)
  За оксамил Органът представи мотивирано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (7). Той препоръча запазване на съществуващите МДГОВ за определени продукти.
  (18)
  Органът стигна до заключението, че по отношение на МДГОВ за оксамил в портокали, мандарини, банани, домати, патладжани, краставици, корнишони и тиквички липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. Относно МДГОВ за портокали, мандарини и картофи Органът стигна до заключението, че е необходимо допълнително разглеждане на стойностите за оценка на риска от службите за управление на риска, като се вземе предвид конкретната граница на определяне при изпитванията за остатъчни вещества.
  (19)
  Органът посочи, че употребата на оксамил в чушки, пъпеши и дини, която е предмет на оценка, както и съществуващата МДГОВ за чушки могат да предизвикат тревоги във връзка със защитата на потребителите. МДГОВ за тези продукти следва да се определят на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (20)
  За тебуконазол Органът представи мотивирано становище относно съществуващите МДГОВ в съответствие с член 12, параграф 1 от Регламент (ЕО) № 396/2005 (8). Той предложи да се измени определянето на остатъчното вещество. Органът препоръча намаляване на МДГОВ за ябълки, круши, кайсии, праскови, десертно грозде, ягоди, къпини, малини, боровинки, червени боровинки, френско грозде, цариградско грозде, плодове на бъз, моркови, пащърнак, магданоз - корени, чесън, домати, краставици, тикви, дини, броколи, карфиол, главесто зеле, аспержи, праз, соеви зърна, ръжени зърна, пшеничени зърна и мляко от преживни животни. За други продукти той препоръча повишаване или запазване на съществуващите МДГОВ.
  (21)
  Органът стигна до заключението, че по отношение на МДГОВ за тебуконазол в череши, винено грозде, едри къпини, козя брада, патладжани, пъпеши, целина, фъстъци, оризови зърна, хмел, подправки (семена) и кимион липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. По отношение на кимиона целесъобразно е да се вземе предвид допълнителната информация, предоставена от Австрия относно добрите селскостопански практики, и да се определи МДГОВ за посочения продукт на същото равнище, както за групата на подправките (семена).
  (22)
  Органът стигна до заключението, че по отношение на МДГОВ за тебуконазол в къдраво зеле, фасул (пресен, със и без шушулките), грах (пресен, с шушулките), слънчогледово семе и корени от захарно цвекло няма информация и че е необходимо допълнително разглеждане от службите за управление на риска. МДГОВ за къдраво зеле, слънчогледово семе и корени от захарно цвекло следва да се определят на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005. Предвид коментарите на търговските партньори на Съюза и тъй като не съществува риск за потребителите, МДГОВ за фасул (пресен, със и без шушулките) и грах (пресен, с шушулките) следва да бъдат включени в приложение II към Регламент (ЕО) № 396/2005 с настоящите им стойности. МДГОВ за фасул (пресен, със и без шушулките) и грах (пресен, с шушулките) ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.
  (23)
  Органът посочи, че оценяваната употреба за тебуконазол в китайско зеле, както и съществуващите МДГОВ за ябълки, круши, череши, праскови, десертно и винено грозде и китайско зеле могат да предизвикат тревоги във връзка със защитата на потребителите. МДГОВ за китайско зеле следва да се определи на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (24)
  По отношение на тебуконазол в цитрусови плодове, с изключение на портокали, маруля и други салатни растения, тревист лук, магданоз и сушени варива, Органът представи становища относно МДГОВ за тези продукти (9) (10). Тъй като тези становища съдържат допълнителна информация, която преди това не е била на разположение на Органа, е целесъобразно те да бъдат взети предвид.
  (25)
  По отношение на тебуконазол в сливи, чесън, лук, сладка царевица, артишок, сушен фасул, фъстъци, соеви зърна, памуково семе, хмел и годна за консумация карантия от бозайници Комисията за Кодекс алиментариус (11) прие МДГОВ, определени по Кодекс алиментариус (CXL), за тебуконазол. Тъй като тези CXL са подкрепени от актуализирана оценка на Органа, целесъобразно е те да бъдат взети предвид, с изключение на тези от тях, които не са безопасни за потребителите в Съюза и по отношение на които Съюзът е изразил резерви пред Комисията за Кодекс алиментариус (12).
  (26)
  По отношение на продукти, за които няма нито уведомяване за съответните разрешения, нито допустимост на вноса на равнище на Съюза, нито МДГОВ, определени по Кодекс алиментариус, Органът стигна до заключението, че е необходимо допълнително разглеждане от страна на службите за управление на риска. Като се вземе предвид научно-техническият напредък, МДГОВ за тези продукти следва да се определят на конкретната граница на определяне или на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.
  (27)
  Въз основа на мотивираните становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
  (28)
  Поради това Регламент (ЕО) № 396/2005 следва да бъде съответно изменен.
  (29)
  Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти от хранително-вкусовата промишленост да се подготвят за спазването на новите изисквания, които ще произлязат от изменението на МДГОВ.
  (30)
  С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били законно произведени преди изменението на МДГОВ и за които информацията показва, че се поддържа високо равнище на защита на потребителите.
  (31)
  В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
  (32)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II и III към Регламент (ЕО) № 396/2005 се изменят в съответствие с приложението към настоящия регламент.
  Член 2
  По отношение на активните вещества във или върху продуктите, посочени в списъка по-долу, Регламент (ЕО) № 396/2005 във вида преди изменението му с настоящия регламент продължава да се прилага по отношение на продуктите, които са законно произведени преди 14 август 2014 г.:
  1)
  циромазин и фенпропидин: всички продукти;
  2)
  форметанат: всички продукти, с изключение на десертно и винено грозде, домати, патладжани, тиквички, пъпеши, тикви и дини;
  3)
  оксамил: всички продукти, с изключение на чушки;
  4)
  тебуконазол: вино и всички други продукти с изключение на ябълки, круши, череши, праскови, десертно и винено грозде и китайско зеле.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 14 август 2014 г. с изключение на форметанат в десертно и винено грозде, домати, патладжани, пъпеши, тикви и дини, за който се прилага от датата на влизане в сила.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 януари 2014 година.